Πατάτες γιαχνί με κανέλα, δάφνη και ρίγανη
Ένα απλό αλλά θεσπέσιο φαγητό από τη νηστίσιμη μαγειρική του Αγίου Όρους. Μαγειρεύει ο Πατέρας Επιφάνιος.
1 κιλό πατάτες, κομμένες σε κομμάτια σαν μισές μικρές λεμονόκουπες, 3 ξερά κρεμμύδια, σε ψιλά καρέ, 4 σκελίδες σκόρδου, σε φετάκια (ή όσο σκόρδο θέλουμε), 2/3 φλιτζ. τσαγιού ελαιόλαδο, 2 κουτ. σούπας πελτές, 4 δαφνόφυλλα, μαυροπίπερο σε σπυριά, 1/2 κουτ. γλυκού γλυκό κόκκινο πιπέρι, 1/3 κουτ. γλυκού κανέλα, 1/3 κουτ. γλυκού κύμινο, 1/2 κουτ. γλυκού ξερή ρίγανη, τριμμένη, αλάτι, μαυροπίπερο σε σπυριά
Για να ετοιμάσουμε τις πατάτες γιαχνί με κανέλα, δάφνη και ρίγανη σε μια ευρύχωρη κατσαρόλα τσιγαρίζουμε στο λάδι το κρεμμύδι σε μέτρια φωτιά, μέχρι να ροδίσει λίγο και να γλυκάνει. Ρίχνουμε τις πατάτες και τα σκόρδα και τα γυρνάμε όλα μαζί στην κατσαρόλα για 1 - 2 λεπτά, να τσιγαριστούν λίγο. Προσθέτουμε νερό ίσα που να σκεπάζει τα υλικά και βράζουμε για περίπου 5 - 10 λεπτά.Στη συνέχεια, προσθέτουμε τον πελτέ διαλυμένο σε 1/2 φλιτζάνι νερό, αλάτι και όλα τα μπαχαρικά, σκεπάζουμε και μαγειρεύουμε για περίπου 15 λεπτά.Ξεσκεπάζουμε, μετριάζουμε τη φωτιά και μαγειρεύουμε, σείοντας πότε-πότε την κατσαρόλα, για να μην κολλήσει το φαγητό, για άλλα περίπου 15 λεπτά ή μέχρι να σωθούν τα υγρά, να μελώσουν οι πατάτες και να μείνουν με το λάδι τους.Στο τέλος ρίχνουμε τη ρίγανη.  Σερβίρουμε το φαγητό χλιαρό ή σε θερμοκρασία δωματίου.
Πατάτες,Χόρτα , Μυρωδικά,Vegan